CELEX: 32021R1703
Language: mt
Date: 2021-07-13 00:00:00
Title: Regolament Delegat tal-Kummissjoni (UE) 2021/1703 tat-13 ta’ Lulju 2021 li jemenda r-Regolament Delegat (UE) 2020/692, fir-rigward tar-rekwiżiti tas-saħħa tal-annimali għad-dħul fl-Unjoni ta’ prodotti li joriġinaw mill-annimali li jinsabu fi prodotti komposti (Test b’rilevanza għaż-ŻEE)

24.9.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 339/29
               
            
         REGOLAMENT DELEGAT TAL-KUMMISSJONI (UE) 2021/1703
         tat-13 ta’ Lulju 2021
         li jemenda r-Regolament Delegat (UE) 2020/692, fir-rigward tar-rekwiżiti tas-saħħa tal-annimali għad-dħul fl-Unjoni ta’ prodotti li joriġinaw mill-annimali li jinsabu fi prodotti komposti
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2016/429 tal-Parlament Ewropew u tal-Kunsill tad-9 ta’ Marzu 2016 dwar il-mard trasmissibbli tal-annimali u li jemenda u jħassar ċerti atti fil-qasam tas-saħħa tal-annimali (“Liġi dwar is-Saħħa tal-Annimali”) (1), u partikolarment l-Artikoli 234(2), 237(4) u 239(2) tiegħu,
         Billi:
         
                     (1)
                  
                  
                     Ir-Regolament Delegat tal-Kummissjoni (UE) 2020/692 (2) jissupplimenta r-regoli dwar is-saħħa tal-annimali stabbiliti fir-Regolament (UE) 2016/429, fir-rigward tad-dħul fl-Unjoni, u l-moviment u l-immaniġġjar wara d-dħul fl-Unjoni, ta’ konsenji ta’ ċerti annimali, ta’ prodotti ġerminali u ta’ prodotti li joriġinaw mill-annimali. B’mod partikolari, l-Artikoli 162 u 163 tar-Regolament Delegat (UE) 2020/692 jistabbilixxu rekwiżiti speċifiċi għad-dħul fl-Unjoni ta’ prodotti li joriġinaw mill-annimali li jinsabu fi prodotti komposti. L-Artikoli 162 u 163 tar-Regolament Delegat (UE) 2020/692 ma jipprovdux rekwiżiti speċifiċi għall-prodotti bbażati fuq il-kolostru li jinsabu fi prodotti komposti. Għalhekk, jenħtieġ li dan ir-Regolament jiċċara r-rekwiżiti li japplikaw għad-dħul fl-Unjoni ta’ dawk il-prodotti meta jkunu fi prodotti komposti f’konformità mar-regoli applikabbli għad-dħul fl-Unjoni ta’ prodotti bbażati fuq il-kolostru previsti fl-Artikolu 153 tar-Regolament Delegat (UE) 2020/692.
                  
               
                     (2)
                  
                  
                     Il-ġelatina u l-kollaġen jaqgħu fid-definizzjoni ta’ “prodotti tal-laħam” previsti fl-Artikolu 2, il-punt (44), tar-Regolament Delegat (UE) 2020/692 u għalhekk huma biss il-konsenji tal-ġelatina u tal-kollaġen li jikkonformaw mar-rekwiżiti għad-dħul fl-Unjoni ta’ prodotti tal-laħam li huma awtorizzati jidħlu fl-Unjoni. Madankollu, il-ġelatina u l-kollaġen li jinsabu fi prodotti komposti b’data ta’ konservazzjoni twila joħolqu riskju baxx ħafna għas-saħħa tal-annimali minħabba t-trattamenti li jgħaddu minnhom waqt li jiġu pproċessati. Għal din ir-raġuni, jenħtieġ li l-prodotti komposti li fihom biss dawn it-tip ta’ prodotti tal-laħam jiżdiedu mal-lista ta’ prodotti komposti koperti mid-deroga prevista fl-Artikolu 163 tar-Regolament Delegat (UE) 2020/692 u għalhekk ma jintalbux ikunu akkumpanjati minn ċertifikat tas-saħħa tal-annimali, iżda minflok jintalbu biss li jkunu akkumpanjati minn dikjarazzjoni.
                  
               
                     (3)
                  
                  
                     F’konformità mal-Artikolu 163 tar-Regolament Delegat (UE) 2020/692, prodotti komposti b’data ta’ konservazzjoni twila li ma jkunx fihom prodotti tal-laħam għandhom ikunu akkumpanjati minn dikjarazzjoni mħejjija u ffirmata minn operatur. Il-prodotti pproċessati li joriġinaw mill-annimali iridu madankollu jkunu soġġetti għal trattament strett għall-mitigazzjoni tar-riskju li jiżgura s-sikurezza mill-perspettiva tas-saħħa tal-annimali. Madankollu, jkun jidher sproporzjonat li jintalbu tali trattamenti stretti għall-mitigazzjoni tar-riskju għall-prodotti tal-ħalib li joriġinaw minn pajjiżi li diġà huma awtorizzati għad-dħul fl-Unjoni ta’ ħalib mhux ipproċessat jew ta’ prodotti tal-ħalib. Għal dawk il-pajjiżi terzi, jenħtieġ li r-rekwiżiti jkunu proporzjonati għar-riskju li jirriżulta mill-pajjiż tal-oriġini u li jitqiesu l-garanziji pprovduti mill-awtoritajiet kompetenti. Għalhekk, jenħtieġ li r-Regolament Delegat (UE) 2020/692 jiġi emendat biex jippermetti d-dħul fl-Unjoni ta’ prodotti b’data ta’ konservazzjoni twila li fihom prodotti tal-ħalib li joriġinaw minn pajjiżi terzi elenkati għad-dħul fl-unjoni ta’ ħalib mhux ipproċessat u prodotti tal-ħalib mhux soġġetti għal trattament għall-mitigazzjoni tar-riskju, mingħajr ma jgħaddu minn trattament speċifiku għall-mitigazzjoni tar-riskju. Barra minn hekk, jenħtieġ li r-Regolament Delegat (UE) 2020/692 jiġi emendat ukoll biex jippermetti d-dħul fl-Unjoni ta’ prodotti komposti b’data ta’ konservazzjoni twila li jkun fihom prodotti tal-ħalib li joriġinaw minn pajjiżi terzi elenkati għad-dħul fl-Unjoni ta’ prodotti tal-ħalib soġġetti għal trattament għall-mitigazzjoni tar-riskju, jekk dawn ikunu għaddew minn trattament għall-mitigazzjoni tar-riskju f’konformità mal-Artikolu 157 tar-Regolament Delegat (UE) 2020/692.
                  
               
                     (4)
                  
                  
                     Il-prodotti tal-ħalib li jkunu għaddew minn trattamenti stretti għall-mitigazzjoni tar-riskju u l-prodotti tal-bajd li jinsabu fil-prodotti komposti b’data ta’ konservazzjoni twila jirrappreżentaw biss riskju limitat, kemm mill-perspettiva tas-saħħa tal-annimali kif ukoll minn dik tas-saħħa pubblika. Għalhekk, jenħtieġ li dawk il-prodotti jitħallew jidħlu fl-Unjoni jekk ikunu ġejjin minn pajjiż terz, territorju jew żona tiegħu li ma jkunx elenkat għad-dħul fl-Unjoni tal-ispeċi partikolari ta’ prodotti li joriġinaw mill-annimali, iżda li jkun elenkat għad-dħul fl-Unjoni ta’ prodotti tal-laħam, prodotti tal-ħalib jew prodotti tal-bajd.
                  
               
                     (5)
                  
                  
                     Sabiex jiġi evitat piż amministrattiv żejjed għad-dħul fl-Unjoni ta’ kunsinni ta’ prodotti komposti li joħolqu riskju baxx għas-saħħa tal-annimali, jenħtieġ li jkun permess li l-operatur responsabbli għad-dħul fl-Unjoni tal-konsenji jiffirma d-dikjarazzjoni msemmija fl-Artikolu 163 tar-Regolament Delegat (UE) 2020/692.
                  
               
                     (6)
                  
                  
                     Ir-regoli previsti fir-Regolament Delegat (UE) 2020/692 jissupplimentaw dawk stabbiliti fir-Regolament (UE) 2016/429. Peress li dawk ir-regoli huma interrelatati, huma stabbiliti flimkien f’att wieħed. Fl-interess taċ-ċarezza u għall-applikazzjoni effettiva tagħhom, jixraq li r-regoli li jemendaw ir-Regolament Delegat (UE) 2020/692 jiġu stabbiliti wkoll f’att delegat wieħed li jipprovdi sett komprensiv ta’ rekwiżiti għad-dħul fl-Unjoni ta’ prodotti li joriġinaw mill-annimali.
                  
               
                     (7)
                  
                  
                     Għalhekk, jenħtieġ li r-Regolament Delegat (UE) 2020/692 jiġi emendat skont dan.
                  
               
                     (8)
                  
                  
                     Billi r-Regolament Delegat (UE) 2020/692 japplika mill-21 ta’ April 2021, fl-interess taċ-ċertezza legali, jenħtieġ li dan ir-Regolament jidħol fis-seħħ b’urġenza,
                  
               ADOTTA DAN IR-REGOLAMENT:
         
            Artikolu 1
            Ir-Regolament Delegat (UE) 2020/692 huwa emendat kif ġej:
            
                        1.
                     
                     
                        L-Artikolu 162 huwa emendat kif ġej:
                        
                                    (a)
                                 
                                 
                                    it-titolu huwa sostitwit b’dan li ġej:
                                    
                                       “Artikolu 162
                                       Prodotti komposti li fihom prodotti tal-laħam, prodotti tal-ħalib, prodotti bbażati fuq il-kolostru u/jew prodotti tal-bajd”
                                    
                                 
                              
                                    (b)
                                 
                                 
                                    il-paragrafu 1 huwa sostitwit b’dan li ġej:
                                    
                                       “1.   Il-konsenji tal-prodotti komposti li ġejjin għandhom ikunu awtorizzati jidħlu fl-Unjoni biss jekk il-prodotti komposti tal-konsenji jkunu ġejjin minn pajjiż terz jew minn territorju jew żona tiegħu elenkati għad-dħul fl-Unjoni tal-prodotti speċifiċi ta’ oriġini mill-annimali li jinsab f’dawk il-prodotti komposti:
                                       
                                                   (a)
                                                
                                                
                                                   prodotti komposti li jkun fihom prodotti tal-laħam;
                                                
                                             
                                                   (b)
                                                
                                                
                                                   prodotti komposti b’data ta’ konservazzjoni twila li jkun fihom prodotti tal-ħalib u/jew tal-bajd
                                                
                                             
                                                   (c)
                                                
                                                
                                                   prodotti komposti li jkun fihom prodotti bbażati fuq il-kolostru.”;
                                                
                                             
                                 
                              
                  
                        2.
                     
                     
                        L-Artikolu 163 huwa sostitwit b’dan li ġej:
                        
                           “L-Artikolu 163
                           Rekwiżiti speċifiċi għal prodotti komposti b’data ta’ konservazzjoni twila
                           
                              1.   B’deroga mill-Artikolu 3, il-punt (c)(i), il-konsenji ta’ prodotti komposti li ma fihomx prodotti tal-laħam, għajr il-ġelatina u l-kollaġen, jew prodotti bbażati fuq il-kolostru, u li ġew ittrattati biex ikollhom data ta’ konservazzjoni twila f’temperatura ambjentali, għandhom ikunu awtorizzati jidħlu fl-Unjoni akkumpanjati minn dikjarazzjoni, kif jipprevedi l-paragrafu 2, jekk ikun fihom:
                              
                                          (a)
                                       
                                       
                                          prodotti tal-ħalib li jikkonformaw ma’ waħda mill-kundizzjonijiet li ġejjin:
                                          
                                                      (i)
                                                   
                                                   
                                                      ma jkunux għaddew minn trattament għall-mitigazzjoni tar-riskju previst fl-Anness XXVII, diment li l-prodotti tal-ħalib ikunu nkisbu jew:
                                                      
                                                                  —
                                                               
                                                               
                                                                  fl-Unjoni; jew
                                                               
                                                            
                                                                  —
                                                               
                                                               
                                                                  f’pajjiż terz jew territorju jew żona tiegħu elenkati għad-dħul ta’ dawk il-prodotti fl-Unjoni mingħajr ma jsirilhom trattament speċifiku għall-mitigazzjoni tar-riskju, f’konformità mal-Artikolu 156, jekk il-pajjiż terz jew it-territorju jew iż-żona tiegħu fejn ikun immanifatturat il-prodott kompost ikunu elenkati wkoll għad-dħul ta’ dawk il-prodotti fl-Unjoni mingħajr l-obbligu li japplikaw trattament speċifiku għall-mitigazzjoni tar-riskju;
                                                               
                                                            
                                                
                                                      (ii)
                                                   
                                                   
                                                      ikunu għaddew minn trattament għall-mitigazzjoni tar-riskju previst fil-kolonna A jew B tal-Anness XXVII, rilevanti għall-ispeċi tal-oriġini tal-ħalib, diment li jkunu nkisbu f’pajjiż terz jew f’territorju jew żona tiegħu elenkati għad-dħul fl-Unjoni ta’ prodotti tal-ħalib li jkunu għaddew minn trattament speċifiku għall-mitigazzjoni tar-riskju, f’konformità mal-Artikolu 157, u l-pajjiż terz jew it-territorju jew iż-żona tiegħu fejn il-prodott kompost jiġi prodott, jekk differenti, ikun elenkat ukoll għad-dħul fl-Unjoni ta’ dawk il-prodotti jekk ikunu għaddew minn trattament speċifiku għall-mitigazzjoni tar-riskju;
                                                   
                                                
                                                      (iii)
                                                   
                                                   
                                                      ikunu għaddew minn trattament għall-mitigazzjoni tar-riskju mill-inqas ekwivalenti għal dawk imsemmija fil-kolonna B tal-Anness XXVII, irrispettivament mill-ispeċijiet ta’ oriġini tal-ħalib, jekk il-prodotti tal-ħalib ma jikkonformawx mar-rekwiżiti kollha previsti fil-punti (i) jew (ii) jew ikunu nkisbu f’pajjiż terz, territorju jew żona tiegħu li mhuwiex awtorizzat għad-dħul fl-Unjoni ta’ prodotti tal-ħalib iżda huwa awtorizzat għad-dħul fl-Unjoni ta’ prodotti oħra li joriġinaw mill-annimali f’konformità ma’ dan ir-Regolament;
                                                   
                                                
                                    
                                          (b)
                                       
                                       
                                          prodotti tal-bajd li jkunu għaddew minn trattament għall-mitigazzjoni tar-riskju ekwivalenti għal dawk previsti fl-Anness XXVIII.
                                       
                                    
                           
                              2.   Id-dikjarazzjoni msemmija fil-paragrafu 1:
                              
                                          (a)
                                       
                                       
                                          għandha takkumpanja biss kunsinni ta’ prodotti komposti f’każijiet meta d-destinazzjoni finali tal-prodotti komposti tkun fl-Unjoni;
                                       
                                    
                                          (b)
                                       
                                       
                                          għandha tinħareġ mill-operatur responsabbli għad-dħul fl-Unjoni tal-prodotti komposti, li tiċċertifika li l-prodotti komposti fil-kunsinna jikkonformaw mar-rekwiżiti previsti fil-paragrafu 1.
                                       
                                    
                           
                              3.   B’deroga mill-Artikolu 3, il-punt (a)(i), il-prodotti tal-ħalib imsemmija fil-paragrafu 1, il-punt (a)(iii), ta’ dan l-Artikolu, u l-prodotti tal-bajd li jinsabu fi prodotti komposti li ġew ittrattati biex ikollhom data ta’ konservazzjoni twila f’temperatura ambjentali għandhom ikunu awtorizzati jidħlu fl-Unjoni jekk ikunu ġejjin minn pajjiż terz, territorju jew żona tiegħu li ma jkunx speċifikament elenkat għad-dħul fl-Unjoni ta’ dawk il-prodotti li joriġinaw mill-annimali iżda jkun elenkat għad-dħul fl-Unjoni ta’ jew:
                              
                                          (a)
                                       
                                       
                                          prodotti tal-laħam, prodotti tal-ħalib jew prodotti tal-bajd;
                                          jew
                                       
                                    
                                          (b)
                                       
                                       
                                          prodotti tal-ħut, f’konformità mar-Regolament (UE) 2017/625.”
                                       
                                    
                        
                     
                  
         
            Artikolu 2
            Ir-referenzi għall-ex Artikolu 163(a) tar-Regolament Delegat (UE) 2020/692 għandhom jinftiehmu bħala referenzi għall-Artikolu 163(1) ta’ dak ir-Regolament Delegat.
         
         
            Artikolu 3
            Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-13 ta’ Lulju 2021.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 84, 31.3.2016, p. 1.
         
            (2)  Ir-Regolament Delegat tal-Kummissjoni (UE) 2020/692 tat-30 ta’ Jannar 2020 li jissupplimenta r-Regolament (UE) 2016/429 tal-Parlament Ewropew u tal-Kunsill fir-rigward tar-regoli għad-dħul fl-Unjoni, u l-moviment u l-immaniġġjar wara d-dħul ta’ konsenji ta’ ċerti annimali, prodotti ġerminali u prodotti li joriġinaw mill-annimali (ĠU L 174, 3.6.2020, p. 379).